Crossland se nuwe gesig kan harte wen | Netwerk24
Crossland se nuwe gesig kan harte wen
Deur Motorredaksie 11 Februarie 2021 08:09
Die Crossland gebruik die nuwe Peugeot 2008 (wat volgende week in Suid-Afrika bekend gestel word) se onderstel, enjins en ratkaste. Vir die opknapping is daar 'n vars gesig met 'n nuwe ontwerp vir die sierrooster. Die horisontale swart stawe strek nou van kant tot kant, selfs van onder die hoofligte af. Die hoofligte self is voortaan almal plat LED-eenhede.
Onder die neus en stert sal jy ook voortaan 'n plastiekskermplaat aantref, wat ietwat koddig is, gesien dat Opel besluit het om die "X" uit sy Crossland X te haal – die nuts is voortaan net as die Crossland bekend.
In Europa is daar 'n reeks styl-pakkette te kies, maar van die grootste belang is die groter raakskerm vir die inligtingspaneel, en nuttige items soos parkeergonsers voor en agter en vyf ritmodusse. Die Crossland is slegs voorwielgedrewe, maar die blikbrein kan wel die krag tussen die twee voorwiele wissel soos wat 'n wiel op ys of in modder gly.
Opel se nuwe Crossland bied 'n hoekige voorkoms in sy poging om 'n eerlike, waarde-vir-geld gesinsvoertuig te wees.
Ander weelde-items wat topmodelle voortaan kry, sluit in leerbekleedsel, verhitte sitplekke en stuurwiel, 'n satnav-stelsel, tru-kamera en koordlose herlaai-vakkie vir jou slimfoon.
Onder die enjinkap kan Europeërs uit vyf enjins kies, drie petrol- en twee turbodiesel. Dit is maar die Franse se goeie 1.2-liter-petrol en 1.5-liter diesel wat jy sal aantref.
Die 1.2-liter is 'n driesilinder-eenheid wat in drie kragvlakke aangebied word (61 kW, 81 kW en 96 kW). Die diesel is ook 'n driesilinder wat basies een enjin met twee tipes kragvlakke is: 81 kW/250 Nm vir die intreemodel en 88 kW/300 Nm vir die topweergawe.
Intreemodelle kry 'n vyfgang-handrat, maar die res bied 'n keuse van 'n sesgang-handrat of 'n sesgang-outomaties.
Terwyl die Crossland sy plek vol staan as basiese gesinsryding sonder te veel fieterjasies, is Opel se nuwe Mokka ook pas in Europa bekend gestel. Die nuwe Mokka het 'n lekker opwindende voorkoms en herinner nogal aan 'n groter-lyf-Juke. Dit fokus op die energieke, waaghalsige sy van die mark met sy uitdagende lyne en vars voorkoms.